“ห้องอาหารนานาชาติปทุมมาศ” ตั้งอยู่ที่โรงแรมเดอะสุโกศล หรือชื่อเดิมที่เป็นที่รู้จักในชื่อ โรงแรมสยามซิตี้ ที่ตั้งติดถนนศรีอยุธยา ใกล้แยกพญาไท โดยสามารถเดินทางได้อย่างสะดวกสบาย เพราะอยู่ห่างจากสถานีรถไฟฟ้า BTS พญาไทไปเพียงไม่ไกล 

อาหารที่มีไว้ต้อนรับลูกค้าค่อนข้างหลากหลายทั้ง ไทย, จีน, ญี่ปุ่น, ฝรั่ง, อิตาเลี่ยน, แมคซิกัน ไปจนถึงโมรอคโค เรียกได้ว่าค่อนข้างหลากหลายหากให้พูดทั้งวันก็คงพูดไม่หมด อีกทั้งยังขึ้นชื่อในเรื่องของหวาน โดยเฉพาะมูสที่หากใครได้ลองทานก็เป็นอันติดใจมาแล้วนัดต่อนัด ถึงห้องอาหารแห่งนี้จะไม่ใหญ่มากนัก แต่ตัวอาหารนั้นเต็มเปี่ยมไปด้วยคุณภาพ ทั้งด้านรสชาติ และการคัดสรรวัตถุดิบคุณภาพนานาชนิด ซึ่งหากเทียบกันแล้วรสชาติและความหลากหลายของอาหารที่มีให้เลือกทานนั้น ต้องบอกเลยว่าคุ้มค่าไม่แพ้ห้องอาหารชั้นนำแห่งอื่นแน่นอน


ในเดือนเมษานี้ทางโรงแรมได้จัดโปรโมชั่นรับหน้าร้อนอยู่หลายรายการด้วยกัน

มา 2 จ่าย 1 ทั้งในส่วนของบุฟเฟ่ต์เวลากลางวันและเย็น
กลางวัน (เวลา 11.30 - 14.30 น.) จากปกติท่านละ 1,160 บาท เหลือเพียงท่านละ 633 บาท
เย็น (เวลา 18.00 - 22.30 น.) จากปกติท่านละ 1,300 บาท เหลือเพียงท่านละ 709 บาท 

มา 3 จ่าย 2 ในส่วนของ “Sunday Brunch” (เวลา 11.00 - 15.00 น.) จากปกติท่านละ 1,600 บาท หากมา 3 ท่าน จะเหลือเพียงท่านละ 1,115 บาท เท่านั้น ! 

อีกทั้งยังมีเมนูพิเศษให้คลายร้อนอย่าง “ข้าวแช่” รวมอยู่ในไลน์บุฟเฟ่ต์มื้อกลางวัน ให้ได้ทานดับร้อน พร้อมชื่นใจกับกลิ่นมะลิหอมเย็นในแบบฉบับชาววัง ทานคู่กับเครื่องเคียงที่มีให้เลือกหลากหลายไม่ว่าเป็น ลูกกะปิ, พริกหหยวกสอดไส้, ปลาช่อนแห้งเคลือบน้ำตาล, หอมยัดไส้, หมูฝอย และไช้โป้ว ที่มีให้เลือกทั้งข้าวกล้อง และข้าวหอมมะลิ สำหรับท่านที่มาทานบุฟเฟ่ต์ในมื้อเย็นก็ไม่ต้องน้อยใจเพราะสามารถสั่งข้าวแช่มาทานได้ในราคาชุดละ 395++ บาทเท่านั้น 

***** โปรโมชั่นที่กล่าวมาทั้งหมดมีถึงสิ้นเดือนเมษานี้เท่านั้น *****


มาเดินดูและชิมไปพร้อมๆกันเลยดีกว่าว่าห้องอาหารแห่งนี้มีอะไรให้ทานกันบ้าง เริ่มต้นด้วยอาหารอิตาเลี่ยนกันก่อนกับ “Pasta Station” ให้เราสามารถ D.I.Y พาสต้าในแบบของตัวเองโดยการจับคู่เส้นและซอสที่ตนเองชอบ ไม่ว่าจะเป็นเส้น Rigatoni (ริกาโทนี) พาสต้าที่มีลักษณะยาวตรงคล้ายหลอด, Fettuchini (เฟตตูชินี) เฟตตูชินีผักโขมสีเขียว และ Conchiglie (คอนคลียี) เป็นเหมือนเปลือกหอยเชลล์ รวมไปถึงซอสที่ใช้ อาทิ Cabonara Sauce, Bolognaise Suace และ Arrabiata Sauce

ข้างๆถัดไปเป็นมุมของ “Tempura Station” ที่ไม่ได้มีเพียงแค่กุ้งเทมปุระเท่านั้นแต่ยังมีของทอดแบบอื่นๆรวมเข้ามาด้วย ซึ่งของทอดทุกอย่างนั้นไม่มีการทอดทิ้งไว้แต่เชฟจะทอดให้ทานกับแบบสดๆ แบบทานเมื่อไหร่ทอดเมื่อนั้น เทมปุระจึงมีสีเหลืองทองทานแล้วกรุบกรอบ หนึบหนับเนื้อกุ้งด้านใน ทานคู่กับน้ำจิ้ม “Tentsuyu” เทปุระซอสที่ถูกผสมขึ้นเป็นพิเศษรสชาติเข้ากันเป็นอย่างดี หรือจะทานคู่กับ “Maccha-Shio‘ ผงชาเขียวผสมกับเกลือ ได้รสชาติเค็มๆมันๆแถมยังหอมกลิ่นชาเขียวติดใจสุดๆ 

สำหรับคนที่ชื่นชอบในการทาน “สเต็ก” รับรองถูกใจเพราะมีเนื้อให้เลือกหลากหลายชนิดรวมไปถึงซีฟู้ด เมื่อเลือกเนื้อที่ต้องการได้แล้วมาถึงการเลือกซอสที่คุณชื่นชอบ อาทิ Green Peppercorn Sauce, Red Wine Sauce, White Wine Sauce และ Mashroom Sauce ซึ่งเชฟกริลล์ให้ทานกันต่อหน้า เพียงไม่ช้าสเต็กร้อนๆควันหอมฉุยก็พร้อมเสิร์ฟให้คุณทาน 

เหล่าสาวกปลาดิบก็ไม่ต้องน้อยใจไป เพราะมีทั้ง “ซาชิมิ” และ “ซูชิ” ให้เลือกสรรอย่างหลากหลาย ทุกชิ้นมีขนาดใหญ่ หนานุ่ม อีกทั้งยังสดใหม่ พรีเซนต์ในแบบเย็นเสิร์ฟบนน้ำแข็งแกะสลักลวยลายสวยงามให้เลือกหยิบไปทาน การเสิร์ฟมาในแบบเย็นนั้นนอกจากจะทำให้รู้สึกสดชื่นแล้วยังช่วยคงความสดไว้ได้นานมากยิ่งขึ้นอีกด้วย โดยมีให้ทานทั้งแซลมอน, ทูน่าอากามิ, ปูม้า, หอยแมลงภู่นิวซีแลนด์, หอยเซลล์, กุ้ง, ปลาหมึก เป็นต้น

มุมอาหารไทยก็มีเสิร์ฟหมุนเวียนเปลี่ยนไปในแต่ละวัน อาทิเช่น ยำวุ้นเส้น, ปลาช่อนลุยสวน, เนื้อสะเด็ด, พล่าหอยนิวซีแลนด์, ยำแหนมสด, ไส้กรอกอีสาน, หมูแดดเดียว, เปาะเปี๊ยะกุ้ง , กุ้งผัดบล็อคโคลี่, แกงอ่อมลูกชิ้นปลากราย, ผัดพริกขิงหมูกรอบ 

ปิดท้ายด้วยของหวานที่ถือเป็นไฮไลท์ ที่ไม่ว่าจะตักทานชิ้นไหนก็อร่อยไปหมดเรียกได้ว่าหากมาทานแค่ของหวานอย่างเดียวก็ถือว่าคุ้ม โดยเฉพาะขนมต่างๆที่ทำมาจากมูสจะอร่อยเป็นพิเศษ เพราะมีความหอมมันที่ลงตัว ได้รสชาติไม่หวานและไม่เลี่ยนจนเกินไป อีกทั้งยังให้สัมผัสที่เบาๆละมุนลิ้นสุดๆ และนี่คือตัวอย่างบางชิ้นที่คุณไม่ควรพลาด Chocolate and Coconut Mouse, Chocolate Mouse, Oreo Mouse, Blueberry Yogurt และ White Chocolate Mouse  อย่าลืมทานขนมไทยลงท้องกันด้วยเพราะอร่อยโดดเด่นไม่แพ้กัน 

นี่เป็นเพียงอาหารบางส่วนของห้องอาหารปทุมมาศเท่านั้น หากต้องพิมพ์ทั้งหมดคงจะยาวเหยียดเป็นหางว่าวจนอ่านกันไม่หวั่นไม่ไหวกันแน่นอน สรุปโดยรวมแล้วห้องอาหารปทุมมาศถือเป็นอีกหนึ่งห้องอาหารที่มีความโดดเด่นเรื่องความหลากหลาย สำหรับรสชาตินั้นก็ไม่ทำไม่ผิดหวัง แถมยังเลือกใช้แต่วัตถุดิบคุณภาพ สามารถเดินทางได้สะดวก ยิ่งช่วงนี้มีโปรโมชั่นมา 2 แถม 1 บอกได้เลยว่าไม่มีอะไรจะคุ้มไปกว่านี้แล้ว ! 


